Isabel dos Santos

Isabel dos Santos (født 18. juli 1973 i Baku i Den aserbajdsjanske sosialistiske sovjetrepublikk i Sovjetunionen) er en angolansk forretningskvinne, omtalt som Afrikas rikeste kvinne og første kvinnelige milliardær. Hun er datter av José Eduardo dos Santos, Angolas president fra 1979 til 2017.

Liv og virke

Bakgrunn 
Hun er datter av José Eduardo dos Santos og russiske Tatjana Kukanova. Foreldrene traff hverandre mens de begge studerte i Baku på Aserbajdsjans statsuniversitet for olje og industri. Farens foreldre var fra São Tomé og Príncipe.

Foreldrene ble skilt, og etter oppvekst i Angola bodde dos Santos sammen med moren i London. Der studerte dos Santos ingeniørvitenskap ved King's College. Det var der hun møtte sin senere ektemann fra Zaire, Sindika Dokolo, sønn av millionæren Augustin Dokolo Sanu fra Kinshasa og hans danske kone Hanne. Isabel giftet seg med Sindika Dokolo i 2002.

Hun har en halvbror, José Filomeno dos Santos.

Karriere 
I 1996 flyttet hun tilbake til Angola. Året etter startet hun sin første forretningsvirksomhet, en restaurant i hovedstaden Luanda. I perioden faren var president sikret hun seg eierandeler i en rekke angolanske selskaper, inkludert i bank- og telekommunikasjonssektoren. Hun har også hatt eierinteresser i Portugal. Faren gjorde henne i juni 2016 til sjef for oljeselskapet Sonangol, men landets nye president João Lourenço fjernet henne fra denne stillingen i november 2017. Magasinet Forbes anslo at hun ved utgangen av 2020 hadde en formue på 1,6 milliarder amerikanske dollar, ned fra 3,7 milliarder i 2014. Hun var da regnet som den trettende rikeste person i Afrika, og som kontinentets rikeste kvinne. Hun omtales også som Afrikas første kvinnelige milliardær.

I Angola ble det i 2019 satt i gang korrupsjonsetterforskning og dos Santos fikk sine midler frosset. I 2020 fikk hun også midlene i Portugal frosset. I januar 2020 kunngjorde den portugisiske banken EuroBic at den brøt forbindelsen med dos Santos, som solgte seg ut som majoritetseier. Dos Santos avviste anklagene rettet mot henne. 18. november 2022 ble dos Santos etterlyst internasjonalt av Interpol, etter ønske av Angolas offentlige påtalemyndighet.

Referanser 

Personer fra Baku
Angolanere